"Setswana Puo ya Gae (HL)/P1 6 DBE/Ngwanaitseele 2020 SC/NSC KAROLO YA B: TSHOBOKANYO POTSO 2 Buisa temana e e fa tlase ka kelotlhoko. E bua ka ga kamogelo ya bafaladi. ELA TLHOKO: O tshwanetse go dira tse di latelang: 1. Sobokanya o dirisa mafoko a gago, mme o sa fetole bokao jwa temana, ka go tlhagisa dintlha di le SUPA ka ga moo bafaladi ba tshwanetseng go tsholwa ka gona mo morafeng o mošwa. 2. Kwala ka temana. 3. Boleele bo se fete mafoko a a 90. 4. Tshobokanyo e se ka ya newa setlhogo. 5. Kwala palo ya mafoko a o a dirisitseng kwa bokhutlong jwa tshobokanyo. SETLHANGWA C KAMOGELO YA BAFALADI Ka Se-Aforika motho ga a latlhwe. Ke sona se o fitlhelang go na le puo ya Setswana e e reng, motho o kile a kgaola yo mongwe letsogo a ithaya a re ga ba kitla ba tlhola ba kopana. Ke setho gore fa moditšhaba a tla a kgarakgaditswe ke mathata le matsapa a lefatshe a se itlhokomologiwe. Batho ba ne ba kgarakgadiwa ke dilo tsa mefutafuta le mabaka a a farologaneng. Go a diragala gore moditšhaba a tswe kwa a tswang, mme a gorogele mo lelapeng la motho le fa a sa mo itse. Moditšhaba a tshwana le yoo, o a amogelwa, mme a fiwe metsi go nwa mo lelapeng la moagi wa motse oo. Fa morago ga foo fa go sena go netefadiwa gore o tswa kae, o isiwa kwa kgosing go begwa. Maikarabelo a kgosi ke morafe. Setswana sa re, 'Kgosi ke kgosi ka morafe, kgosi e e se nang morafe ga se kgosi.' Kana 'kgosi, thotobolo e olela matlakala'. Kwa mošate, o fitlha a begelwa kgosi, mme a fiwe dijo le boroko. Mo nakong e go sa ntseng go batlisisiwa letso le legae la gagwe, o neelwa tlhokomelo e e tshwanetseng seriti sa motho mongwe le mongwe. KE BONA BOTHO! Fa malatsi a ntse a feta go ise go bonwe kwa a tswang gona, o simolola go tsaya karolo le go akarediwa mo ditirong tsa morafe tse di farologaneng. Ditiro tse di ka akaretsa go lema, go roba le tse dingwe. Semelo le maitsholo a mofaladi di feleletsa di mo dira karolo ya morafe o a gorogetseng mo diatleng tsa ona. Pheletsong o ne a letlwa go nyala, mme a tsalele morafe o mošwa wa gagwe ditlogolo. Ke ka moo mo merafeng e mentsi ya Ma-Aforika re nang le difane tse di sa tlwaelegang tsa merafe e sele. Ke sona se se dirang gore mo malatsing a gompieno re fitlhele difane di tshwana le bo-Ndlovu, bo-Khumalo le bo-Sithole jalojalo mo merafeng ya Batswana. Re ntse re bile re na le gona go fitlhelela bo-Molefe, bo-Moilwa le bo-Huma mo merafeng e e farologaneng ya Bantsho mo Aforika ka bophara. KE ONA MOONO WA BOTHO! [E rulagantswe sešwa go tswa go Botho pele ka ba mmala wa sebilo, ka Mosala W Huma] PALOGOTLHE YA KAROLO YA B: 10 Kwalololo e ileditswe Phetla"